[{"text_idx": "#000005", "text": "Magwyd Bethan Gwanas, yr awdures boblogaidd, yn y Brithdir, ger Dolgellau. Graddiodd mewn Ffrangeg ym Mhrifysgol Aberystwyth cyn gwneud amryfal swyddi yn cynnwys gweithio gyda\u2019r VSO yn Nigeria, dod o hyd i \u2018extras\u2019 ar gyfer Rownd a Rownd, dysgu plant Cymru sut i ganw\u0302io a dringo yng Nglan-llyn a chyflwyno rhaglenni garddio a theithio. Erbyn hyn, mae wedi cyhoeddi dros 40 o lyfrau amrywiol ar gyfer plant, pobl ifanc, oedolion iaith gyntaf a dysgwyr."}, {"text_idx": "#000006", "text": "Mae ei llyfr diweddaraf yng nghyfres Cadi, Cadi a\u2019r Gwrachod, yn stori berffaith ar gyfer nos Calan, ac fe gawsom yn anrhydedd i holi Bethan am y llyfr arbennig mewn cyfweliad yn ddiweddar ..."}, {"text_idx": "#000008", "text": "Mae llyfrau Cadi yn gyfres bellach, a hon yw\u2019r pumed gyfrol. Fy ngor-nith, Cadi Fflur, ysbrydolodd y llyfr cyntaf, Coeden Cadi, ac mi fydda i wastad yn ymgynghori efo hi a\u2019i brodyr, Caio a Mabon, i weld os ydyn nhw\u2019n hoffi fy syniadau. Ac fel mae\u2019n digwydd, Mabon (8 oed) oedd isio\u2019r gwrachod! Dwi wedi sgwennu llyfrau oedolion am wrachod, ond ro\u2019n i wir isio sgwennu llyfr plant amdanyn nhw a Chalan Gaeaf ac ati am ei fod yn gymaint o hwyl, ac ro\u2019n i\u2019n gwybod y byddai Janet, yr arlunydd, yn cael andros o hwyl arni."}, {"text_idx": "#000009", "text": "Dywedwch ychydig am y stori rydych chi wedi\u2019i chreu ..."}, {"text_idx": "#000010", "text": "Mae Cadi\u2019n dysgu gwers ym mhob llyfr, a\u2019r tro yma mae hi\u2019n dysgu nad ydy gwylltio gyda\u2019i brawd bach a dymuno ei droi yn llyffant yn syniad da \u2013 yn enwedig ar noson Calan Gaeaf pan mae\u2019r lleuad yn llawn... Ydy, mae Mabon druan yn troi\u2019n llyffant, ac mae\u2019n rhaid i Cadi ac yntau fynd i Wlad y Gwrachod i chwilio am help."}, {"text_idx": "#000011", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000013", "text": "Beth oedd yr heriau allweddol y gwnaethoch chi eu hwynebu wrth ysgrifennu Cadi a\u2019r Gwrachod?"}, {"text_idx": "#000014", "text": "Cadw nifer y geiriau i lawr, felly bu\u2019n rhaid torri, torri a thorri. Ro\u2019n i wedi meddwl mai 4,000 o eiriau oedd y llyfrau eraill, ond naci, 3,000 oedd eu hangen! Ac ro\u2019n i wedi mynd i hwyl efo\u2019r sgwennu felly roedd y torri\u2019n brifo a thynnu gwaed."}, {"text_idx": "#000015", "text": "Beth wnaeth eich ysbrydoli i ddechrau ysgrifennu?"}, {"text_idx": "#000016", "text": "Y mwynhad o ddarllen. Y funud ddysgais i ddarllen, roedd llyfrau yn fy hudo, ac ro\u2019n i isio gallu sgwennu llyfrau Cymraeg fyddai\u2019n hudo darllenwyr yn yr un modd. Llyfrau efo straeon sy\u2019n cydio yn y dychymyg ac yn gwneud i chi ysu i wybod be sy\u2019n digwydd nesa. Amdani! oedd fy nofel gyntaf ac mi wnes i sgwennu honno ar gyfer fy ffrindiau oedd yn credu bod nofelau Cymraeg i gyd yn anodd, yn ddiflas ac yn rhy llenyddol iddyn nhw."}, {"text_idx": "#000017", "text": "O ble ydych chi\u2019n cael eich ysbrydoliaeth?"}, {"text_idx": "#000018", "text": "O bob man a phob dim: y pethau mae pobl go iawn yn eu dweud a\u2019u gwneud, digwyddiadau hanesyddol, brawddeg mewn papur newydd, lluniau, fy nheulu a fy ffrindiau, dieithriaid, a fy mhrofiadau i mewn bywyd."}, {"text_idx": "#000019", "text": "Oes gennych chi hoff gymeriad rydych chi wedi\u2019i greu? Os felly, pwy? A beth sy\u2019n ei wneud mor arbennig?"}, {"text_idx": "#000020", "text": "Wel... er mod i\u2019n hoff iawn o fy ngwrachod, a Llion Jones y Llinyn Tro\u0302ns, cymeriad fy nofel nesaf ar gyfer oedolion sy\u2019n dod i fy meddwl yn syth, sef ci. Mot ydi ei enw o a dwi wedi gwirioni efo fo. Be sy\u2019n ei wneud yn arbennig? Y ffaith mai ci ydi o ac mae pob ci yn arbennig yn fy marn i."}, {"text_idx": "#000021", "text": "Beth, yn eich barn chi, yw elfennau pwysicaf ysgrifennu da?"}, {"text_idx": "#000022", "text": "I mi, mae\u2019n gyfuniad o hwyl a mynd dros ben llestri \u2013 a disgyblaeth. Mae angen gwybod pryd i dorri neu dynnu\u2019n o\u0302l. Gormod o bwdin dagith gi... Ac mae angen gonestrwydd. A chymeriadau sy\u2019n bachu eich diddordeb chi fel awdur, yn ogystal a\u0302\u2019r darllenydd, ac yn datblygu wrth i\u2019r stori fynd yn ei blaen. A thocio. A gweithio\u2019n galed ar gael diweddglo da."}, {"text_idx": "#000023", "text": "Pa lyfrau ysbrydolodd chi fel darllenwr ifanc?"}, {"text_idx": "#000025", "text": "Pwy yw eich hoff awduron?"}, {"text_idx": "#000027", "text": "Pa lyfr sydd ar eich bwrdd wrth ochr y gwely ar hyn o bryd?"}, {"text_idx": "#000029", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000030", "text": "Mi fues i\u2019n gweithio yn llyfrgelloedd Caernarfon a Dolgellau, ac roedd yn brofiad mor ddifyr a hwyliog, mi ges fy ysbrydoli i sgwennu nofel i ddysgwyr am lyfrgellydd sy\u2019n dysgu Cymraeg: Bywyd Blodwen Jones, a\u2019r llyfr hwnnw ydi fy \u2018ngwerthwr gorau\u2019 i!"}, {"text_idx": "#000031", "text": "Y fan lyfrgell fyddai\u2019n dod rownd ffermydd bob wythnos oedd un o uchafbwyntiau fy ieuenctid i; roedd pori drwy\u2019r silffoedd a dewis llyfrau i mi ac i Dad yn bleser pur."}, {"text_idx": "#000032", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000033", "text": "Wel, pan o\u2019n i yn fy arddegau, ro\u2019n i isio darllen unrhyw lyfrau roedd rhywun yn deud na ddylwn i eu darllen. Comics yn \u201cddrwg\u201d i blant? Ro\u2019n i\u2019n eu llyncu. Ond nid pawb sydd o\u2019r un natur a\u0302 fi wrth gwrs. Rhywbeth arall sy\u2019n gweithio ydi gweld/clywed cyfoedion neu arwyr yn canmol llyfrau maen nhw wedi eu mwynhau \u2013 pytiau byr, bachog efo lluniau o\u2019r cloriau, nid rhyw draethodau hirfaith. Mae ymweliadau ysgol neu glwb CFfI gan awduron yn gallu helpu hefyd."}, {"text_idx": "#000034", "text": "A oes gennych unrhyw gynlluniau ar gyfer teitlau pellach?"}, {"text_idx": "#000035", "text": "Oes, dwi wrthi\u2019n gweithio ar nofel ar gyfer pobl ifanc wedi ei lleoli yn oes y Derwyddon a\u2019r Rhufeiniaid. O ran Cadi, mae Janet yr arlunydd \u2013 a Mabon \u2013 yn meddwl y byddai Cadi a\u2019r mo\u0302r-ladron yn deitl da..."}]